b'\n_START_ARTICLE_\nFrancisco Guerrero\n_START_SECTION_\nLiv\n_START_PARAGRAPH_\nFrancisco Guerrero var korgutt i katedralen i Sevilla og fikk den f\xc3\xb8rste musikkutdanningen av sin eldre bror Pedro (f\xc3\xb8dt 1520), av katedralens kapellmester Pedro Fern\xc3\xa1ndez de Castilleja og dels av Crist\xc3\xb3bal de Morales. Bare 17 \xc3\xa5r gammel ble Guerrero i 1546 utnevnt til maestro de capilla i katedralen av Ja\xc3\xa9n._NEWLINE_I 1551 ble han assistent for kapellmester de Castileja og korleder ved katedralen i Sevilla. Kapellmesterposten fikk han f\xc3\xb8rst etter de Castilejas d\xc3\xb8d i 1574._NEWLINE_Guerrero foretok lange reiser i Spania og Portugal i Maximilian II av Det tysk-romerske rikes tjeneste. I forbindelse med bryllupet mellom kong Filip II av Spania og Anna av \xc3\x98sterrike, ledsaget han erkebiskopen av Sevilla til Italia, der han i en privataudiens overrakte pave Gregor XIII sin andre messebok. Guerrero var p\xc3\xa5 ny sammen med erkebiskopen til Roma i 1588. Under reisen fikk han overv\xc3\xa5ke trykkingen av sin andre bok \xc3\xa5ndelige sanger, Canciones y villancescas espirituales (Venezia). I august 1588 til januar 1589 var han i Det hellige land, en reise han skildret i beretningen El viage de Hierusalem (Valencia 1590). Guerrero var plaget av pengeproblemer som domkapitelet hjalp ham ut av, og han tilbrakte resten av sine dager som kapellmester ved katedralen i Sevilla. Han d\xc3\xb8de formodentlig i en pestepidemi. Guerrero er bisatt i Sevilla-katedralen.\n_START_SECTION_\nMusikk\n_START_PARAGRAPH_\nI likhet med sine samtidige foretrakk Guerrero en homofon sats med \xc3\xa9n f\xc3\xb8rende stemme. Musikken hans har en stor emosjonell spennvidde, fra ekstase, fortvilelse, lengsel, glede til stille andektighet. Han ble holdt s\xc3\xa6rlig h\xc3\xb8yt i S\xc3\xb8ramerikas katedraler, der musikken hans ble holdt i hevd i lang tid. Guerreros musikk inneholder elementer som peker framover mot funksjonell harmonikk, og en av hans Magnificats som ble funnet i Lima, ble lenge antatt \xc3\xa5 v\xc3\xa6re et verk fra 1700-tallet._NEWLINE_Guerrero skrev 18 messer og rundt 150 stykker til bruk i liturgien, deriblant motetter, salmemelodier, vespere og andre kirkemusikalske og verdslige sanger.'